《滟滪堆》
清代·姚椿

河有砥柱山，江有滟滪堆。此皆一当百，转激生风雷。

碎石所积成，根结元气胎。崭如太古木，历劫逃天灾。

扁舟出当中，一触愁崩摧。如象复如马，涨流益喧豗。

吴楚萃珍奇，巨舸嵯峨来。关司启闭严，争逐无迟回。

我行良独难，尔何嗜货财。

作者简介：（1777—1853）江苏娄县人，字春木，一字子寿，号樗寮。监生。在京师与洪亮吉、张问陶等唱和，有诗名。后受学姚鼐，以古文名。曾主讲荆南、景吴书院。工画墨竹。有《通艺阁诗录》、《晚学斋文录》、《樗寮文续稿》。又辑《清文录》。